РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/112-15

14. март 2015. године

Б е о г р а д

З А П И С Н И К

22. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 13. МАРТА 2015. ГОДИНЕ

Седница је почела у 15,15 часова.

Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у граду Новом Пазару. Финансијску помоћ за одржавање 22. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Жарко Богатиновић, Милија Милетић, Марјана Мараш, Јован Марковић, Арпад Фремонд, Сабина Даздаревић као и Владан Милошевић, Младен Лукић, Зоран Пралица, Надица Николић Танасијевић и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Милан Ковачевић, Ђорђе Стојшић, Горан Ћирић, Милан Кораћ, Велимир Станојевић и Душан Петровић.

Седници је присуствовао и народни посланик: Миодраг Николић.

Поред чланова Одбора седници је присуствовао и народни посланик Никола Јоловић.

Поред чланова Одбора седници су присуствовали: представници Министарства пољопривреде и заштите животне средине: проф. др Снежана Богосављевић Бошковић, министар, Жељко Радошевић, државни секретар, Владо Ковачевић, саветник министра, Драган Мирковић, помоћник министра за рурални развој, Јелена Милић, саветник-органска производња, Бранислав Ракетић, руководилац групе, Ненад Терзић, руководилац групе за сточарство, Нихад Хасановић, помоћник градоначелника Новог Пазара, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Зоран Милићевић, удружење „Спас“, Краљево, Александар Негојевић, регионални задружни савез Краљева, Миша Живковић, савез „Српска малина“, Ариље, Слободан Илић, Шабачко удружење одгајивача говеда. као и представници средстава јавног информисања.

Већином гласова усвојен је следећи

Д н е в н и р е д

1. Разматрање информације о стању и перспективи производње, прераде и пласмана органске хране;
2. Разматрање информације о развоју малих и средњих пољопривредних газдинстава кроз подршку сточарству, воћарству и повртарству;
3. Разматрање информације о мерама за заштиту села од изумирања и нестајања;
4. Р а з н о.

Пре преласка на прву тачку дневног реда, Маријан Ристичевић је дао реч помоћнику градоначелника Новог Пазара, Нихаду Хасановићу, који је поздравио све присутне и захвалио се Одбору за пољопривреду, шумарство и водопривреду због одржавања седнице у њиховом месту.

Председник Одбора је још једном упутио оштар протест поводом (не) извештавања новинара РТС са седница Одбора за пољопривреду, шумарство и водопривреду, како у седишту Народне скупштине тако и приликом одржавања седница ван седишта. Такође, председник је упознао чланове Одбора са дописом народног посланика Ђорђа Стојшића, а у вези са захтевом за одржавање тематске седнице Одбора, имајући у виду постојеће дилеме у вези природе генетички модификоване сточне хране, увоза и конзумирања меса узгојеног генетички модификованом храном.

Одбор је једногласно усвојио предлог да се обави заједничка расправа по другој и трећој тачки дневног реда.

Прва тачка дневног реда- **Разматрање информације о стању и перспективи производње, прераде и пласмана органске хране**

У уводним напоменама, проф. др Снежана Богосављевић Бошковић је истакла да су приоритети Министарства у скорије време били усвајање Стратегије пољопривреде и руралног развоја за период 2014-2024. године, Национални програм за пољопривреду и Национални програм руралног развоја 2015-2020. година. По њеним речима, ови програми су важни јер ће бити разрађени до нивоа плана спровођења, путем мера које ће се дефинисати, а које ће бити финансиране једним делом из аграрног буџета, а другим делом из средстава предприступних фондова ЕУ. Министарка је најавила да ће држава откупити од млекара вишак млека у праху, преко Републичке дирекције за робне резерве и позвала млекаре да се боље позиционирају на иностраним тржиштима.

Секретар Удружења за пољопривреду ПКС Ненад Будимовић је говорио о перспективама органске производње у Србији. Он је рекао да Србија, захваљујући уситњености земљишта има одличне могућности за производњу органске хране, али да потенцијални нису довољно искоришћени. Будимовић је истакао да органска производња омогућава остварење значајног профита на малим пољопривредним газдинствима и пружа нашој земљи одличне извозне могућности. Привредна комора Србије је препознала органску производњу као профитабилну грану пољопривредне производње, па је с тим у вези формирала посебну групацију за органску производњу при Удружењу за пољопривреду, прехрамбену и дуванску индустрију и водопривреду, која се бави промовисањем органске производње и извоза органских производа. По подацима из 2013. године, органска производња се одвијала на 8228 хектара. По његовим речима у Републици Србији постоји константан недостатак сертификованог органског семена, расада и садног материјала, с обзиром да регистровани произвођачи немају економски интерес за производњу истих, услед малог броја произвођача који се баве органском производњом.

Представници Министарства пољопривреде и заштите животне средине, Бранислав Ракетић и Јелена Милић навели су да је Министарство препознало потенцијал органске производње и предузело одговарајуће мере за његов развој. Такође су указали и на значај развоја органског сточарства у будућности.

Народни посланик, Сабина Даздаревић оценила је да у региону Санџака постоје могућности за развој пољопривредне производње, а које нису у довољној мери искоришћене (производња органског млека, меда и прерада лековитог биља). По њеним речима, расположива средства из аграрног буџета би се најбоље искористила када би се део надлежности са Министарства пољопривреде пребацио на локалне самоуправе.

У дискусији су учествовали народни посланици: Маријан Ристичевић, Драган Јовановић, Сабина Даздаревић, Владан Милошевић, Миодраг Николић, Зоран Пралица, Милија Милетић, Жарко Богатиновић и Арпад Фремонд.

Друга и трећа тачка дневног реда - **Разматрање информације о развоју малих и средњих пољопривредних газдинстава кроз подршку сточарству, воћарству и повртарству; Разматрање информације о мерама за заштиту села од изумирања и нестајања;**

У уводним напоменама, проф. др Снежана Богосављевић Бошковић је упознала чланове Одбора са тренутним активностима радне групе за израду Правилника везано за мала пољопривредна газдинства. Ову радну групу води државни секретар Атила Јухас, а министарка је најавила да ће у најскорије време биће завршено више Правилника и једна Уредба, који ће пружити одређене погодности за мале пољопривреднике, како би могли да пласирају своје производе на локална тржишта. (вртићи, болнице, школе и други државни органи).

У дискусији су учествовали народни посланици: Маријан Ристичевић, Арпад Фремонд, Милија Милетић и Миодраг Николић.

Четврта тачка дневног реда – **Разно**

Под тачком разно, Маријан Ристичевић је упознао чланове Одбора са дописом домаћих произвођача алкохолних пића који предлажу да се поведу разговори између домаћих произвођача алкохолних пића са представницима земаља Царинског савеза (Русија, Белорусија, Казахстан), како би се омогућио привилегован статус нашим произвођачима на поменутим тржиштима.

На седници Одбора су своје проблеме изложили и представници града Новог Пазара као и присутни мештани. Представници удружења пољопривредних произвођача разматрали су могућности подизања конкурентности пољопривреде и предлагали активности усмерене ка подизању продуктивности фарми. Пољопривредници су предлагали мере за унапређење вештачког осемењавања грла и обучавање кадрова за овај посао, дискутовали о закупу земљишта и потреби организовања земљорадничких задруга.

Одбор је поводом разматрања ових тачака усвојио следећи:

З А К Љ У Ч А К

I

Одбор препоручује да се посебним Правилником за које је надлежно Министарство пољопривреде и заштите животне средине, омогући вештачким осеменитељима, који су завршили или ће завршити стручно оспособљавање, вршење вештачког осемењивања на сопственим газдинствима и окружењу где постоји сагласност ветеринарске станице са тог терена.

II

Одбор препоручује Влади, надлежним министарствима и органима да се, водећи рачуна о природним ресурсима, упоредо са развојем пољопривредне производње, пружи подршка прерађивачкој индустрији (хладњаче, складиштење, паковање, прерада), и то што ближе месту производње, а у за то погодним срединама максимално подржи производња и прерада органске хране. У том смислу, Одбор препоручује да Влада и надлежни органи помогну суфинансирањем и предфинансирањем пројекате из ИПА и ИПАРД фондова.

III

Одбор препоручује Влади, надлежним министарствима и органима да се, у складу са ЕУ стандардима, максимално подрже мала пољопривредна газдинства кроз подршку у специјализацији пољопривредне производње као и кроз подршку развоју ратарства, воћарства и сточарства. Одбор препоручује да се пољопривредна производња заштити ванцаринским мерама (сталним и сезонским) при том не кршећи Споразум о стабилизациоји и придруживању, и на такав начин омогући ревитализација пољопривредне производње у Србији.

IV

Одбор упозорава Владу, надлежна министарства и органе да је развој пољопривреде уско повезан са проблемом демографије. С тим у вези, Одбор препоручује да Влада пољопривредном политиком, развојем локалне инфраструктуре и прерађивачке индустрије на селу, спречи одлив сеоског становништва и омогући евентуални повратак на село незапосленог градског становништва као и њихово укључивање у пољопривредну производње а све то у циљу демографског опоравка Србије.

V

Одбор препоручује Влади, надлежним министарствима и органима да се поведу разговори између домаћих произвођача алкохолних пића са представницима земаља Царинског савеза( Русија, Белорусија, Казахстан, за алкохолне производе тарифне ознаке 2207 и 2208), како би се омогућио привилегован статус нашим произвођачима на тржиштима земаља Царинске савеза.

Пошто других питања и предлога није било, седница је закључена у 19,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић